
Hatványközeg határréteg áramlásának analitikus és numerikus meghatározása

A dolgozatban rögzített és folyamatosan mozgó síklap felett nem-newtoni hatványközegben a lamináris határrétegben kialakuló stacionárius áramlást leíró egyenletek megoldásával foglalkoztunk. Három különböző anyagot vizsgáltunk: vizet, egy pszeudoplasztikus és egy dilatáló közeget. Az utóbbi két folyadéknál hatványtörvény viselkedéssel számoltunk.
A sebességeloszlásra vonatkozó egyenletek numerikus megoldását ANSYS Fluent kereskedelmi szofver alkalmazásával végeztük el. Bemutattuk, hogy a háló magasságának növelése, a háló sűrítése, illetve a síklap mozgásának iránya milyen hatást gyakorol a kiadódó sebességprofilra és a fal melletti csúsztatófeszültségre.
Az elméleti megoldáshoz hasonlósági transzformációval előállítottunk egy közönséges nemlineáris differenciálegyenletet a hozzá tartozó peremfeltételekkel. Skálázási csoport bevezetése után a differenciálegyenlet és két peremfeltétel invariáns maradt, a harmadik feltétel invarianciáját iteratív módon biztosítottuk. Egy iteratív transzformációs módszerrel a peremérték feladatot kezdetiérték feladattá alakítottuk át, melyet a Matlab program beépített függvényeinek felhasználásával készített programmal oldottunk meg.
Az ANSYS Fluenttel a határrétegben a sebességeloszlásra és a fal melletti nyírófeszültségre kapott numerikus megoldásokat összevetettük az elméleti, hasonlósági megoldásokkal. A megoldások egyezésére és a különbözőségére vonatkozó következtetéseinket összegeztük.



